recursal/SuperWikiNEXT-32B huggingface dataset:
אין תמונה חופשיתאין תמונה חופשית
**מאהר ג'וואד סלאח** (בערבית: ماهر جواد صلاح; נולד ב-1957, כווית) הוא חבר הלשכה המדינית של חמאס ומשמש כמזכיר כללי בלשכה. היה חבר הלשכה המדינית גם בין השנים 1996–2008 ונבחר פעמיים לתפקיד ראש הלשכה של חמאס לתפוצות ("חמאס חוץ") בשנים 2012 ו-2017.

סלאח הוא בן למשפחה שמוצאה בירושלים. בשנת 2014 נאסר על ידי שלטונות ערב הסעודית והואשם בביצוע העברות כספים עבור ארגון חמאס. הוא שוחרר ממאסר לאחר כשנה בעת ביקורו של ח'אלד משעל בערב הסעודית, אולם נאסר עליו לצאת מן המדינה עד לשנת 2016.

בשנת 2017, בעת ששימש כראש "חמאס חוץ", נאם בכנס באיסטנבול וקבע כי: "כל מי שחושב כי שחמאס והעם הפלסטיני ינטשו את ההתנגדות, הוזה. חמאס לא ינטוש את ההתנגדות. התנגדות היא חלק משמו." סלאח התייחס לראש ממשלת ישראל, בנימין נתניהו ואמר: "ישראל לא תחגוג 100 שנות עצמאות, כיוון שלא תשרוד עד אז".

בריאיון שנתן ב-18 באוגוסט 2019 לערוץ הטלוויזיה הערבי אל-חיוואר, המשדר מלונדון, אמר כי ישראל היא שורש כל רע במזרח התיכון וכי מהפיכה גדולה מתקרבת, אשר תגבה קורבנות רבים ואשר תשנה את האזור. בשנת 2021 התמודד שוב על ראשות "חמאס חוץ" מול חאלד משעל והפסיד לו בבחירות.

סלאח הוא חבר המועצה המפקחת של האוניברסיטה האסלאמית בעזה. יש לו תואר דוקטור בהנדסה אזרחית מאוניברסיטת לונדון. הוא היה פעיל כסטודנט בכווית, ובתקופת לימודיו בלונדון היה חבר בארגונים אסלאמיים ופלסטיניים בממלכה המאוחדת ובאירופה.

הערות שוליים
------------

1. 1 2  MAHER JAWAD SALAH, **Mapping Palestinian Politics**
2. ↑  Mahar Salah: We will not give up resistance, **english.palinfo.com**, October 20, 2017
3. ↑  Maher Salah, Head of Hamas Abroad: Those Who Normalize Relations with Israel Are Committing Treason, Should Be Excommunicated; Israel Is the Root of All Evil in the Region. **Memri**, August 18, 2019
4. ↑  Hamas’ Internal Elections Pave the Way for Legislative Elections. Carnegie Endowment for International Peace, May 14, 2021
אוניית הוד מלכותו "**רֵייסְהוֹרְס**" (באנגלית: HMS ***Racehorse***) הייתה סלופ נושאת 18 תותחים של הצי המלכותי הבריטי, שהוסבה לימים לאוניית מחקר. היא הייתה במקורה הפריבטיר הצרפתי "מרקיז דה ווּדְרֵיי" (*Marquis de Vaudreuil*), שככל הנראה נתפסה במהלך מלחמת שבע השנים ונרכשה על ידי הצי המלכותי ב-28 באפריל 1757. האונייה הייתה חלק מן המשלחת שיצאה ב-1773 בראשותו של קונסטנטין ג'ון פיפס בחיפוש אחר המעבר הצפון-מערבי מן האוקיינוס האטלנטי אל האוקיינוס השקט. הוריישו נלסון הצעיר שירת כפרח חובלים באונייה השנייה של המשלחת, "אה"מ קארקֶס", תחת פיקודו של סקפינגטון לאטווידג', ששימש גם כסגנו של פיפס בהנהגת המשלחת.

המשלחת הפליגה מנוֹר ב-10 ביוני, שטה לאורך החוף המערבי של סְבָאלְבָּרְד והתקדמה עד קו רוחב 80°50'N, שם נחסמה דרכה על ידי חזית קרח. הם התקרבו כדי מרחק ראייה מ-Sjuøyane, ליד החוף הצפוני של סבאלברד, ופרח החובלים ג'ון ואלדן, (Walden) עם עוד שני אנשי צוות, ירד לחוף באי המערבי ביותר ב-5 באוגוסט של אותה שנה. האי נקרא מאוחר יותר על שמו – ואלדנויה (Waldenøya, האי ואלדן). המשלחת חזרה כלעומת שבאה.

ב-1775 הוחלף שמה של "רייסהורס" ל"ת'אנדר" (*Thunder*) והיא דורגה מחדש כספינת הרעשה. האונייה, בפיקודו של קומנדר גיימס גמבייר, נשבתה ב-14 באוגוסט 1778, ליד סֶנְדִי הוּק, על ידי אוניות המלחמה הצרפתיות "הקטור" (74 תותחים) ו-"וָאיאן" (*Vaillant*,‏ 64 תותחים), שהשתייכו לשייטת בפיקודו של הרוזן ד'אסטן.

לקריאה נוספת
------------

* Winfield, Rif (2007). *British Warships in the Age of Sail 1714–1792: Design, Construction, Careers and Fates*. London: Seaforth.

קישורים חיצוניים
----------------

ויקישיתוף מדיה וקבצים בנושא **אה"מ רייסהורס** בוויקישיתוף
**הדס רגולסקי** (נולדה ב-30 ביולי 1973) היא עיתונאית, משפטנית, אשת תקשורת ואסטרטרטגיה, פעילה חברתית, ממובילות מאבק הנשים ומייסדות תנועת בונות אלטרנטיבה.

ביוגרפיה
--------

נולדה ב-30 ביולי 1973 במושב נתיב העשרה בחולות סיני, בכורה מתוך שלושה ילדים. עם פינוי חצי האי סיני, כשהייתה בת 9 עברה עם הוריה למגורים זמניים באשקלון למשך כשנה, עד לבניית ביתם החדש במושב נתיב העשרה בעוטף עזה. בתיכון למדה בבית ספר הנרי רונסון באשקלון, והשתתפה בכיתה י"א במשלחת הסברה של משרד החוץ הישראלי לארצות הברית.

את שירותה הצבאי עשתה בדובר צה"ל, שם גם המשיכה לקצונה והייתה קצינה ודוברת מפקדת חילות שדה, עד לשחרורה בשנת 1995 בדרגת סגן.

בשנת 1996 החלה בלימודים לתואר ראשון במשפטים באוניברסיטת תל אביב, ובמקביל עבדה ברדיו תל אביב כמפיקה ותחקירנית. בהמשך עברה לעבוד כתחקירנית בתוכנית ערב חדש, ולאחר מכן הייתה תחקירנית וכתבת במוסף לשבת של ידיעות אחרונות עד שנת 1999.

עם תום לימודי התואר הראשון עבדה כמתמחה במחלקה הפלילית של פרקליטות מחוז מרכז, ולאחר מכן נסעה ללמוד תואר שני בעיתונות בבית הספר לעיתונות של אוניברסיטת ברקלי. במסגרת לימודיה שם זכתה בפרס אמי של הסטודנטים על תוכנית שיצרה והפיקה בשם "American Journey", וכן בפרס קליבלנד לסרט הנשי הקצר הטוב ביותר על הסרט A SECOND OPINION בבימויה.

כששבה לארץ בשנת 2003 החלה לעבוד כעורכת בחדשות 10 עד 2007 בתוכניות: היום שהיה, מהדורת השבת, לונדון וקירשנבאום ותוכנית הבוקר. בשנת 2007 עברה לערוך חדשות בחדשות 2, שם ערכה, בין היתר, את התוכניות השורה התחתונה, והמוסף הכלכלי, וכן ייסדה את רצועת השידור של "מהדורה ראשונה" שערכה במשך כעשור.

החל משנת 2018 הייתה העורכת של האתר Onlife, במסגרתו כתבה וצילמה את פרויקט "SISTERS – אחיות מעבר לים" שעסק בנשים יהודיות משפיעניות בעולם.

בשנת 2005 נהרגה דנה גלקוביץ, בת זוגו של אחיה, שהייתה סטודנטית לתקשורת במכללה האקדמית ספיר, מפגיעת פגז מרגמה. לזכרה, ביקשה והתקבלה כמרצה לתקשורת, עיתונות וטלוויזיה במכללת ספיר. במסגרת זו שימשה גם העורכת הראשית של "ספירלה" אתר החדשות של הסטודנטים באותה מכללה, עד שנת 2021.

עם תחילת קידום חוקי הרפורמה המשפטית, התנדבה באופן מלא לטובת המחאה והפכה לדוברת וראש המטה של תנועת בונות אלטרנטיבה, כשהיא נואמת באופן תדיר בהפגנות המתקיימות ברחבי הארץ ובקפלן.

רגולסקי היא עמיתה במכון גשר למנהיגות החל משנת 2017.

בנוסף, היא חברת האקדמיה לטלוויזיה וקולנוע משנת 2003.

חיים אישיים
-----------

רגולסקי גרושה ואם לשלושה, גרה במרכז הארץ.

מאמרים פרי עטה
--------------

* כתבות של הדס רגולסקי, באתר ישראל היום

הערות שוליים
------------

1. ↑  Grad School of Journalism -- American Journey, projects.journalism.berkeley.edu
2. ↑  רנן פריד‏, הולכות בעקבות עמנואל, באתר וואלה!‏, 8 בינואר 2007
3. ↑  סיסטרס אחיות מעבר לים, באתר און לייף
4. ↑  "אני הכי מתגעגע לצחוק שלה, הוא היה מיוחד ותמיד הצחיק אותי" - ספירלה, באתר ספירלה, ‏10 במאי 2016
5. ↑  רעות עוזיאל, ‏"אנחנו מסתכלות לכם בעיניים ומבטיחות שלא ניסוג", באתר ‏מאקו‏, 13 בפברואר 2023
6. ↑  סיגל בן דוד, ‏"סיפורה של שפחה"? המחאה שמזהירה - כך ייראו חיי נשים לאחר אישור הרפורמה המשפטית, באתר מעריב אונליין, 1 במרץ 2023
7. ↑  הדס רגולסקי כריסי – מכון גשר למנהיגות
**שריל פורד** (באנגלית: **Cheryl Ford**; נולדה ב-6 ביוני 1981 בהומר שבלואיזיאנה) היא כדורסלנית עבר אמריקאית ששיחקה בעמדת הפורוורד. פורד, המתנשאת לגובה של 1.91 מטר, היא בתו של כדורסלן העבר קארל מלון.

ביוגרפיה
--------

פורד שיחקה כדורסל במסגרת אוניברסיטת לואיזיאנה טק, ובשנת 2003 דורגה שלישית בדראפט ליגת ה-WNBA. היא הצטרפה לשורותיה של דטרויט שוק, וכבר בעונתה הראשונה הצטיינה במדי הקבוצה, שאף זכתה באליפות הראשונה בתולדותיה. בסיום העונה נבחרה לשחקנית החדשה הטובה ביותר. בעונה הבאה הוליכה את ה-WNBA במספר הריבאונדים למשחק. בשנת 2006 זכתה פורד באליפות נוספת עם קבוצתה. בשנים 2003, 2005, 2006 ו-2007 שיחקה במשחקי האול-סטאר של הליגה, ובאחרון אף נבחרה ל-MVP. בשנת 2008 זכתה עם דטרויט שוק באליפות נוספת, אף שלא השתתפה במרבית העונה, לרבות שלביה הסופיים, לאחר ששברה את רגלה במהלך משחק מול לוס אנג'לס ספארקס. בשנת 2009 עזבה את הקבוצה.

בדומה לכדורסלניות אמריקאיות רבות שבפגרת ה-WNBA משחקות בקבוצות אירופיות, שיחקה פורד בשנת 2006 בקבוצת אנדה רמת השרון, לצדה של שחקנית נוספת מדטרויט, דיאנה נולאן. בסיום העונה נבחרה לחמישיית העונה של ליגת העל. בעונה שלאחר מכן שחיקה בקבוצת יקאטרינבורג ברוסיה. לאחר פרישתה מליגת ה-WNBA, הצטרפה, בשנת 2010 לקבוצת CCC פולקוויצה מהליגה הפולנית.

פורד הייתה חברה גם בנבחרת ארצות הברית, וזכתה עמה במדליית ארד באליפות העולם שנערכה בברזיל ב-2006.

קישורים חיצוניים
----------------

ויקישיתוף מדיה וקבצים בנושא **שריל פורד** בוויקישיתוף

* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-WNBA
* דף השחקנית של שריל פורד באתר ה-WNBA
* יואב בורוביץ', אם כבר, אז הבת של אמא, באתר הארץ, 21 באוקטובר 2005
**מסאטו אוצ'ישיבה** (ביפנית: **内柴正人**; באנגלית: **Masato Uchishiba**;‏ נולד ב-17 ביוני 1978) הוא ג'ודוקא עבר יפני אשר התחרה בקטגוריית המשקל עד 66 ק"ג, פעמיים אלוף אולימפי מאתונה 2004 ובייג'ינג 2008. אוצ'ישיבה מחזיק במדליית כסף מאליפות העולם משנת 2005, מדליית ארד ממשחקי אסיה ומדליית זהב מהאוניברסיאדה.

ביוגרפיה
--------

אוצ'ישיבה נולד בעיר קושי שביפן בשנת 1978 והחל ללמוד ג'ודו בגיל 9 לטענתו "על מנת לנצח את אחיו בקרב". אוצ'ישיבה למד באוניברסיטת קוקושיקן (אנ') שבטוקיו וסיים בהצטיינות תואר בחינוך גופני. בשנת 1999 זכה במדליה המשמעותית הראשונה שלו בקריירה המקצועית כאשר זכה במדליית הזהב בטורניר היוקרתי 'Jigoro Kano Cup Tokyo' (כיום גראנד סלאם טוקיו).

בשנת 2001 הוא השתתף באוניברסיאדת בייג'ינג וזכה במדליית הזהב. בשנת 2002 הוא זכה במדליית הארד במשחקי אסיה שנערכו בפוסן שבקוריאה הדרומית.

באולימפיאדת אתונה בשנת 2004, אוצ'ישיבה התחרה בקטגוריית המשקל עד 66 ק"ג וזכה במדליית הזהב. בקרב הראשון הוא ניצח את חורחה לנסינה הארגנטינאי, בשמינית הגמר הוא ניצח את דשדאווה גאנטומור המונגולי וברבע הגמר ניצח באיפון את מאגומד צאפארוב הרוסי. בחצי הגמר ניצח את גאורגי גאורגייב הבולגרי באיפון תוך פחות מדקה ובגמר גבר על יוזף קרנייק הסלובקי באיפון כדקה וחצי מפתיחת הקרב. באליפות העולם בשנת 2005, אוצ'ישיבה זכה במדליית הכסף לאחר שהפסיד בגמר לז'ואאו דרלי הברזילאי.

באולימפיאדת בייג'ינג, אוצ'ישיבה התחרה בקטגוריית המשקל עד 66 ק"ג וזכה שוב במדליית הזהב. בקרב הראשון הוא ניצח את חואן קרלוס חסינטו מהרפובליקה הדומיניקנית, בשמינית הגמר הוא ניצח את אראש מירסמעלי האיראני וברבע הגמר ניצח את מיראלי שאריפוב האוזבקי. בחצי הגמר ניצח את יורדניס ארנסיביה הקובני ובגמר ניצח את בנג'מין דרבולה הצרפתי.

בפברואר 2009, הוא זכה במדליית זהב בגראנד סלאם פריז היוקרתי. בשלב רבע הגמר הוא ניצח באיפון את מיכאל פולייב הרוסי לאחר ריתוק מוצלח, בחצי הגמר הוא ניצח את אן ג'ונג-הוואן בזכות ניקוד יוקו ובגמר ניצח בניקוד ווזארי ויוקו את בנג'מין דרבולה הצרפתי.

לאחר פרישתו, אוצ'ישיבה החל לאמן באפריל 2010 את נבחרת הנשים באוניברסיטת קיושו. בנובמבר 2011, האוניברסיטה פיטרה את אוצ'ישיבה מאימון בעקבות האשמות בהטרדה מינית. ב-6 בדצמבר 2011, הוא נעצר על ידי משטרת טוקיו בחשד לאונס. אוצ'ישיבה טען שהמעשה היה בהסכמה. ב-1 בפברואר 2013, בית המשפט המחוזי בטוקיו דחה את טענותיו ושלח אותו לחמש שנים בכלא.

קישורים חיצוניים
----------------

* מסאטו אוצ'ישיבה, ברשת החברתית אקס (טוויטר)
* מסאטו אוצ'ישיבה, באתר olympedia.org
* מסאטו אוצ'ישיבה, באתר איגוד הג'ודו העולמי
* מסאטו אוצ'ישיבה, באתר JudoInside.com

הערות שוליים
------------

1. ↑  פרופיל וסטטיסטיקות אודות הג'ודוקא באתר sports-reference.com
2. ↑  מידע על הג'ודוקא באתר JudoInside.
3. ↑  "אלוף אולימפי בג'ודו פוטר בגין הטרדה מינית", 30 בנובמבר 2011, 'Japan Times', עמ' 6
4. ↑  ‏ "Judo champ arrested on suspicion of sexual assault",‏ 6 בדצמבר 2011, ESPN
**סמיר אויקני** (באלבנית: **Samir Ujkani**; נולד ב-5 ביולי 1988) הוא כדורגלן קוסוברי המשחק באמפולי בעמדת השוער.

קריירת מועדונים
---------------

אויקני נולד בכפר ווצ'יטרן שביוגוסלביה. כעבור 6 שנים משפחתו הגרה לבלגיה שם התחיל את הקריירה שלו במחלקת הנוער של ספורטינג ווסט הארלבקה, בגיל 18 עבר למחלקת הנוער של אנדרלכט. אויקני שיחק במחלקת הנוער של המועדון כאשר הוא הספיק לרשום עוד 10 הופעות בקבוצת המילואים.

ביוני 2007 הוא חתם על חוזה ל-5 שנים בפאלרמו. בעונתו הראשונה במועדון הוא שימש כשוער שלישי כאשר הוא גם שיחק במחלקת הנוער של המועדון, בעונת 2008/2009 הפך לשוער השני של המועדון לאחר פרישתו של אלברטו פונטנה. ב-26 באפריל 2009 הוא ערך את הופעת הבכורה שלו בסרייה א' נגד מילאן כאשר החליף את מרקו אמליה בדקה ה-64 במצב של 0–3 לטובת מילאן. הוא הצליח לשמור על רשת נקייה עד לסיום המשחק, ולמרות ההפסד של קבוצתו הוא זכה למחמאות מצידו של קאקה.

ביולי 2009 הוא הושאל לנובארה ששיחקה אז בליגה השלישית. בסיום העונה הוא עלה עם קבוצתו לסרייה ב' לראשונה מזה 33 עונות. עקב כך, נובארה ביקשה להאריך את הסכם ההשאלה עמו. ב-31 בינואר 2011 נובארה רכשה 50% מכרטיס השחקן שלו ושל חברו מיצ'ל מורגנאייה תמורת 1.5 מיליון אירו. אויקני היה שותף להעפלה של נובארה לסרייה א' בסיום העונה לראשונה מזה 55 שנים. ב-16 באוקטובר 2011 אויקני שבר את האף ואיבד 4 שיניים במהלך המשחק נגד בולוניה ונעדר כחודשיים מהמגרשים. ב-5 בדצמבר 2011 הוא חזר להרכב במשחק נגד לאציו.

ב-22 ביוני 2012 הודיעה פאלרמו כי אויקני יחזור לסגל הקבוצה לקראת עונת 2012/2013. בינואר 2013 פאלרמו החתימה את סטפנו סורנטינו, ואויקני הושאל לקבוצתו הקודמת של סורנטינו קייבו ורונה. בקייבו, אויקני, לא רשם דקות משחק ובסיום העונה חזר לפאלרמו שירדה לסרייה ב' ושימש כשוער שני במועדון. בדצמבר 2013 סורנטינו נפצע ואויקני הפך לשוער הראשון של הקבוצה בחודשיים בהם היה פצוע. בסיום העונה חזרה פאלרמו לסרייה א'.

ב-19 ביולי 2015 הצטרף לגנואה. בחודש ינואר 2016 הושאל ללאטינה עד לסיום העונה. בתום העונה הושאל לפיזה.

לקראת עונת 2017/2018 חתם בקרמונזה.

ב-18 ביולי 2018 אויקני חתם בריזספור מליגת העל הטורקית.

בקיץ 2019 אויקני חתם בטורינו.

קריירה בינלאומית
----------------

בקיץ 2007 קיבל דרכון אלבני והפך לשחקן סגל בנבחרת הצעירה של אלבניה. ב-1 ביוני 2007 ערך את הופעת הבכורה שלו בנבחרת הצעירה נגד איטליה במסגרת מוקדמות אליפות אירופה בכדורגל עד גיל 21 - 2009. ב-6 באוקטובר 2008 זומן לראשונה לסגל נבחרת אלבניה לקראת המשחקים נגד הונגריה ופורטוגל במסגרת מוקדמות מונדיאל 2010. ב-10 ביוני 2009 הוא ערך את הופעת הבכורה שלו בנבחרת בתיקו 1-1 נגד גאורגיה.

ב-13 בינואר 2014 פיפ"א אישרה לנבחרת קוסובו לקיים משחקי ידידות נגד נבחרות החברות בה, עקב כך החליט אויקני לייצג את קוסובו בה נולד. ב-5 במרץ 2014 הוא ערך את הופעת הבכורה שלו בנבחרת בתיקו 0-0 נגד האיטי.

קישורים חיצוניים
----------------

ויקישיתוף מדיה וקבצים בנושא **סמיר אויקני** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**ג'ימי גומז** (באנגלית: **Jimmy Gomez**; נולד ב-25 בנובמבר 1974) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס ה-34 של מדינת קליפורניה, החל מיולי 2017. כמעט כל המחוז מצוי בתחומי העיר לוס אנג'לס, והוא כולל שכונות במרכז העיר, בצפונה ובמזרחה.

ביוגרפיה
--------

גומז, שנולד וגדל בדרום קליפורניה, הוא ילד לזוג הורים שהיגרו לארצות הברית ממקסיקו בראשית שנות ה-70 של המאה ה-20. לגומז תואר ראשון במדע המדינה מאוניברסיטת קליפורניה בלוס אנג'לס ותואר שני במדיניות ציבורית מבית הספר לממשל ע"ש ג'ון פיצג'רלד קנדי שבאוניברסיטת הרווארד.

הוא היה חבר באספה המדינתית של מדינת קליפורניה — הבית התחתון של בית המחוקקים במדינה — כנציג מחוז הבחירה ה-51. הוא נבחר לראשונה בנובמבר 2012 ונבחר מחדש בבחירות 2014 עם מעל ל-83% מקולות הבוחרים. מחוז האספה ה-51 בקליפורניה כולל את צפון מזרח לוס אנג'לס וכן חלקים ממזרח העיר. כמצליף הרוב באספה המדינתית בשנים 2013–2014. גומז היה חבר בשדולת המחוקקים הלטינים בקליפורניה. בטרם נבחר לבית המחוקקים ב-2012, היה המנהל הפוליטי של אגודת האחים המאוחדים בקליפורניה, שלוחה של "הפדרציה האמריקאית לעובדי המדינה, המחוזות והעיריות".

ב-5 בדצמבר 2016 הודיע גומז על מועמדותו בבחירות המיוחדות לבית הנבחרים של ארצות הברית במחוז הקונגרס ה-34 של קליפורניה. ההודעה באה לאחר עזיבתו הצפויה של נציג המחוז המכהן, חבייר ביסרה, אשר נבחר לתובע הכללי של המדינה. גומז זכה לתמיכותיהם של ראש העיר לוס אנג'לס אריק גרסטי, של מזכירת העבודה לשעבר הילדה סוליס ושל הסנאטורית קמלה האריס. ב-4 באפריל 2017 העפיל גומז למקום הראשון בבחירות המיוחדות. אך מכיוון שלא זכה במרב קולות הבוחרים, הוא התמודד מול עמיתו הדמוקרטי רוברט לי אן, שהגיע למקום השני, בבחירות מיוחדות נוספות בראשית יוני 2017. גומז זכה ב-60% מהקולות.

תקופת כהונתו של גומז החלה ב-6 ביוני 2017, אם כי הושבע לתפקידו ב-11 ביולי אותה השנה. בבחירות 2018 נבחר לתקופת כהונה מלאה. בשלהי 2019 הצביע בעד שני סעיפי ההדחה של דונלד טראמפ. בקונגרס ה-116 של ארצות הברית, שהתכנס בינואר 2019, מכהן גומז כחבר ועדת הדרכים והאמצעים ובוועדת הפיקוח והרפורמה הממשלתית.

קישורים חיצוניים
----------------

ויקישיתוף מדיה וקבצים בנושא **ג'ימי גומז** בוויקישיתוף
* אתר האינטרנט הרשמי של ג'ימי גומז (באנגלית)
* ג'ימי גומז, ברשת החברתית פייסבוק

* ג'ימי גומז, ברשת החברתית אקס (טוויטר)
* ג'ימי גומז באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  כריסטין מאי-דוק, Assemblyman Jimmy Gomez racks up endorsements from Latino elected officials in fight for Becerra’s congressional seat, באתר לוס אנג'לס טיימס, 15 בדצמבר 2016 (באנגלית)
3. ↑  כריסטין מאי-דוק, Jimmy Gomez wins Los Angeles congressional election to replace Xavier Becerra, באתר לוס אנג'לס טיימס, 7 ביוני 2017 (באנגלית)
4. ↑  אנדרה מוצ'ארד, Elections 2018: Congressman Jimmy Gomez wins first full term in California’s 34th District against Kenneth Mejia, באתר לוס אנג'לס דיילי ניוז, 6 בנובמבר 2018 (באנגלית)
5. ↑  שון או'קיי וזכארי ב. וולף, How each member of the House voted on impeachment, באתר CNN‏, 18 בדצמבר 2019 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w6mq5txk
* US Congress: G000585

 |
בעיבוד אותות, **מסנן root-raised-cosine** (**ר"ת מסנן RRC)**, המכונה לעיתים **מסנן square-root-raised-cosine (ר"ת מסנן SRRC)**, משמש כמסנן של שידור וקליטה בתקשורת ספרתית לביצוע סינון מתואם. שימוש במסנן זה עוזר למזעור תופעת ה- (ISI (Intersymbol Interference. שילוב תגובת ההלם של שני מסננים מסוג זה נותן תגובה זהה לזו של מסנן Raised cosine. המסנן מקבל את שמו מהעובדה שתגובת התדר שלו, {\displaystyle H\_{rrc}(f)}, היא השורש הריבועי של תגובת התדר של מסנן Raised cosine, {\displaystyle H\_{rc}(f)}:

{\displaystyle H\_{rc}(f)=H\_{rrc}(f)\cdot H\_{rrc}(f)}
או:

{\displaystyle |H\_{rrc}(f)|={\sqrt {|H\_{rc}(f)|}}}

למה זה נדרש
-----------

על מנת לקבל ISI מינימלי, תגובת התדר הכוללת של מסנן השידור, תגובת הערוץ ומסנן הקליטה צריכים לעמוד בתנאי נייקוויסט ל-ISI (הפרעה הדדית בין סימבולים). מסנן Raised cosine הוא המסנן הכי פופולרי שעומד בדרישה זו. חצי מהסינון הזה נעשה בצד המשדר וחצי בצד המקבל. בצד המקבל, תגובת הערוץ, אם היא יכולה להיות משוערכת כראוי, גם יכולה להיכנס לחשבון, כך שסה"כ תגובת התדר היא מסנן Raised cosine.

תיאור מתמטי
-----------

תגובת ההלם של מסנן root-raised-cosine כפול שורש של Ts, עבור שלושה ערכים של *β*: 1.0 (כחול), 0.5 (אדום) ו-0 (ירוק).
מסנן RRC מאופיין על ידי שני ערכים; *β*, פקטור roll-off, ו *Ts* זמן סימבול.

תגובת ההלם של מסנן זה יכולה להיות כדלקמן:

{\displaystyle h(t)={\begin{cases}{\dfrac {1}{\sqrt {T\_{s}}}}\left(1-\beta +4{\dfrac {\beta }{\pi }}\right),&t=0\\{\dfrac {\beta }{\sqrt {2T\_{s}}}}\left[\left(1+{\dfrac {2}{\pi }}\right)\sin \left({\dfrac {\pi }{4\beta }}\right)+\left(1-{\dfrac {2}{\pi }}\right)\cos \left({\dfrac {\pi }{4\beta }}\right)\right],&t=\pm {\dfrac {T\_{s}}{4\beta }}\\{\dfrac {1}{\sqrt {T\_{s}}}}{\dfrac {\sin \left[\pi {\dfrac {t}{T\_{s}}}\left(1-\beta \right)\right]+4\beta {\dfrac {t}{T\_{s}}}\cos \left[\pi {\dfrac {t}{T\_{s}}}\left(1+\beta \right)\right]}{\pi {\dfrac {t}{T\_{s}}}\left[1-\left(4\beta {\dfrac {t}{T\_{s}}}\right)^{2}\right]}},&{\mbox{otherwise}}\end{cases}}},
אך ישנן גם צורות אחרות לייצגו.

בניגוד למסנן Raised cosine, תגובת ההלם היא לא אפס במרווחים של {\displaystyle \pm T\_{s}}. עם זאת, בשילוב של מסנן השידור והקליטה מקבלים צורת מסנן Raised cosine אשר מתאפס במרווחים של {\displaystyle \pm T\_{s}}. רק במקרה של *β*=0 מסנן ה-root-raised-cosine מתאפס במרווחים של {\displaystyle \pm T\_{s}}.

כאשר פקטור הroll-off שווה לאפס (β=0) התגובה להלם הופכת להיות לצורה של sinc, וככל שערכו גדל כך התגובה להלם דועכת יותר מהר. מכיוון שלרוב מממשים את הRRC באמצעות מסנן ספרתי, המשמעות היא שצריך לשמור פחות דגימות של המסנן ולבצע פחות מכפלות וסיכומים כדי לסנן את האות. עם זאת ככל שהroll-off גדל התגובה בתדר יותר רחבה ולכן מבזבזת יותר רוחב סרט. הroll-off גם משפיע על הPAPR של האות ולכן צריך לבחור את ערכו בחוכמה בהתאם לתנאי המערכת בה עובדים.

לקריאה נוספת
------------

* Proakis, J. (1995). Digital Communications (3rd ed.). McGraw-Hill Inc. מסת"ב 0-07-113814-5.
אורווה בנורווגיה
**אורווה** היא מבנה המשמש לשיכון סוסים או חיות משק נוספות ממשפחת הסוסיים, למשל פרדות או חמורים. זאת בניגוד לרפת, לשיכון פרות, או דיר, לשיכון כבשים, עיזים, או חזירים. 

האורווה מחולקת לתאים לכל חיה (לעיתים גם עם דלת נפרדת). בנוסף, אורוות משמשות ושימשו לאחזקת הציוד לסוסים ולרכיבה עליהם, כמו מרכבות ועגלות, ולמעשה שימשו את חיל הפרשים.

בתנ"ך מוזכר כי המלך שלמה החזיק באורוות: "וַיְהִי לִשְׁלֹמֹה אַרְבָּעִים אֶלֶף אֻרְו‍ֹת סוּסִים לְמֶרְכָּבוֹ וּשְׁנֵים עָשָׂר אֶלֶף פָּרָשִׁים". בתקופת ימי הביניים והבארוק החלו באירופה לקשט אורוות ולהוסיף להן "אולם אבירים", שבו האבירים יוכלו לנוח ולסעוד. באורוות מודרניות קיים לעיתים גם אולם שבו ניתן להתאמן ברכיבה.

מספר ביטויים בעברית (כמו גם בשפות אחרות) מתייחסים לאורוות: הביטוי "ניקוי אורוות" מתייחס לצורך לעשות בדק בית ו"לנקות" ארגון מסוים משחיתות. מקורו של הביטוי הוא במיתולוגיה היוונית, שבה אחת ממשימותיו של הרקולס הייתה ניקוי אורוותיו של המלך אוגיאס, שלא נוקו במשך שנים. הרקולס ביצע את המשימה באמצעות הטיית הנהרות פניוס ואלפאוס לתוך האורווה.

העוסק בטיפול באורוות נקרא אורוון.

ראו גם
------

* אורוות שלמה - מבנה עתיק בירושלים, מכונה כך על שם התיאור התנ"כי
* חווה חקלאית

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ארוה** |
| ויקישיתוף תמונות ומדיה בוויקישיתוף: **אורוות** |

הערות שוליים
------------

1. ↑  ספר מלכים א', פרק ה', פסוק ו'

| מכלאות בעלי חיים |
| --- |
| 

|  |
| --- |
| **אורווה** (סוס, פרד, חמור) • **אסם** (תבואה, בעלי חיים, ציוד חקלאי) • **אקווריום** (דג) • **דיר** (צאן, חזיר) • **לול** (עופות) • **מלונה** (כלב) • **נמלול** (נמלים) • **רפת** (בקר) • **שובך** (יונה) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph126174

 |
**ארנולד רוטל** (באסטונית: **Arnold Rüütel**; נולד ב-10 במאי 1928) הוא פוליטיקאי אסטוני, שכיהן כנשיאהּ השני של אסטוניה (2001–2006), לאחר השחרור מהשלטון הסובייטי. בשנים 1983–1992 כיהן כיו"ר חבר הנשיאות של המועצה הגבוהה באסטוניה.

תולדות חייו
-----------

רוטל נולד ב־10 במאי 1928 באי סארמאה. בשנת 1949 סיים את לימודיו במכללה לחקלאות.

בשנים 1949–1963 רוטל עבד כמורה וכאגרונום, משנת 1957 כמנהל החוות הניסיוניות של המכון האסטוני לוטרינריה והרבעת מרעה. לאחר מכן מונה למנהל החווה הממשלתית "טרטו מודל", עד לסיום תפקידו בשנת 1969. במקביל, בשנת 1964, סיים את לימודיו באקדמיה החקלאית של אסטוניה.

בשנים 1969–1977 רוטל היה רקטור האקדמיה האסטונית לחקלאות.

משנת 1977 התגברה פעילותו במפלגה הקומוניסטית באסטוניה ומוסדותיה. בשנת 1983 מונה ליו"ר חבר הנשיאות של המועצה הגבוהה באסטוניה, התפקיד הבכיר ביותר במדינה. במהלך שנים אלו רוטל היה סגן יו"ר הוועד המרכזי של המפלגה הקומוניסטית הסובייטית בברית המועצות.

רוטל לקח חלק מרכזי בהחלטות על ההתנתקות מברית המועצות וחידוש עצמאותה של אסטוניה, אשר החלו בשנת 1988. בשנת 1990 אושרה מחדש כהונתו כיו"ר נשיאות, כעת ברפובליקה. בתפקיד זה כיהן בעת ההכרזה על עצמאות המדינה ועד שנת 1992.

רוטל כיהן במועצה המחוקקת של אסטוניה (1991-1992), אשר יזמה את חוקת המדינה. בשנת 1991 סיים דוקטורט בחקלאות.

בין השנים 1994–2000 כיהן כיו"ר מפלגת העם של אסטוניה, מטעמה נבחר בשנת 1995 לפרלמנט וכיהן בו שנתיים כסגן יו"ר.

בשנים 1992 ו-1996 התמודד ללא הצלחה בבחירות לנשיאות המדינה.

בשנת 2001 רוטל נבחר לתפקיד נשיא אסטוניה, זכה לפופולריות בעת כהונתו. לקראת סוף כהונתו שורה של שערוריות, מצבו הבריאותי וגילו המתקדם פגעו בפופולריות שלו. הוא הכריז כי יתמודד בבחירות לכהונה נוספת, ולאחר שלושה סיבובי הצבעה הפסיד. כהונתו תמה ב־2006.

קישורים חיצוניים
----------------

ויקישיתוף מדיה וקבצים בנושא **ארנולד רוטל** בוויקישיתוף

| נשיאי אסטוניה |
| --- |
| 

|  |  |
| --- | --- |
| קונסטנטין פטס • לנארט מרי • ארנולד רוטל • טומאס הנדריק אילווס • קרסטי קליולאיד • אלאר קאריס | דגל אסטוניה |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 128889187
* ISNI: 0000 0000 7871 8590
* LCCN: n83222507
* NLP: a0000003607000
* VIAF: 79534520
* WorldCat: lccn-n83222507

 |
**יונאס היורט קנודסן** (בדנית: **Jonas Hjort Knudsen**; נולד ב-16 בספטמבר 1992) הוא כדורגלן דני המשחק בעמדת המגן השמאלי במאלמה.

קריירת מועדונים
---------------

קנודסן התחיל את הקריירה שלו במחלקת הנוער של היירטינג, ממנה הצטרף לזו של אסביירג. בנובמבר 2009 חתם בקבוצה הבוגרת. ב-28 במרץ 2010, ערך את הופעת הבכורה שלו בקבוצה הבוגרת בהפסד 4-0 לראנס והפך לכדורגלן השני הצעיר בתולדות הקבוצה הבוגרת של המועדון. בעונת 2011/2012, הפך לשחקן הרכב לאחר עזיבתו של קווין קונבוי לניימכן.

ב-31 ביולי 2015, קנודסן חתם לשלוש שנים באיפסוויץ' טאון מהפוטבול ליג צ'מפיונשיפ. ב-8 באוגוסט 2015, קנודסן ערך את הופעת הבכורה שלו בקבוצה בתיקו 2–2 נגד ברנטפורד. ב-19 באפריל 2016, קנודסן הבקיע את שער הבכורה שלו בקבוצה בתיקו 1-1 נגד פולהאם. בינואר 2019, קיבל הצעה להאריך את חוזהו שנגמר בקיץ שלאחר מכן, אך קנודסן סירב ושוחרר מהמועדון בסיום העונה.

ב-20 ביוני 2019, קנודסן חתם במאלמה. ב-21 ביולי 2019, ערך את הופעת הבכורה שלו בקבוצה בתיקו 1-1 נגד סיריוס.

קריירה בינלאומית
----------------

בצעירותו, קנודסן שיחק בנבחרות הצעירות של דנמרק.

ב-28 ביוני 2014, קנודסן ערך את הופעת הבכורה שלו בנבחרת הבוגרת בניצחון 0-1 נגד שוודיה. קנודסן, נכלל בסגל הנבחרת לקראת מונדיאל 2018.

תארים
-----

אסביירג
* הליגת הדנית הראשונה: 2011/2012
* הגביע הדני: 2012/2013

אישיים
* כדורגלן העונה של אסביירג: 2014/2015

קישורים חיצוניים
----------------

ויקישיתוף מדיה וקבצים בנושא **יונאס קנודסן** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת דנמרק – מונדיאל 2018** |
| --- |
| 1 שמייכל • 
2 קרון דהלי • 
3 וסטרגארד • 
4 קר • 
5 קנודסן • 
6 כריסטנסן • 
7 קוויסט • 
8 דילייני • 
9 נ. יורגנסן • 
10 אריקסן • 
11 ברייטווייט • 
12 דולברג •
13 מ. יורגנסן • 
14 דלסגארד •
15 פישר •
16 לוסל •
17 סטריגר לארסן •
18 לרגר •
19 שונה •
20 פאולסן •
21 קורנליוס •
22 רונו •
23 סיסטו •
מאמן: הריידה | דנמרקדנמרק |
**נאורה ורשבסקי** (נולדה ב-1928) היא מעצבת טקסטיל ישראלית.

ביוגרפיה
--------

נאורה ורשבסקי נולדה בשנת 1928 וגדלה בקריית חיים. במחצית הראשונה של שנות ה-50 של המאה העשרים למדה ב"בצלאל החדש". בין השנים 1959-1987 כיהנה כמעצבת אריגים וכמנהלת היצור של מחלקת האריגה בחברת "משכית". בתקופה זו יצרה מבחר אריגים ממגוון חמרים. בין היתר ארגה רפליקות של אריגים שהתגלו בחפירות ארכאולוגיות בנחל חבר (1963) ואריג וילונות לטרקלין שאגאל במשכן הכנסת (1966). ב-1972 עיצבה אריגים עבור תעשיית אריגת היד באירלנד. ב-1979 שימשה כמעצבת יועצת לפרויקט של הבנק הבין-אמריקאי לפתוח בגואטמלה. בנוסף לעבודתה כמעצבת, שימשה בשנים 1986-2004 כיו"ר עמותת "אמנים יוצרים בישראל" וכן עסקה באוצרות בתערוכות עיצוב. בשנת 2014 ראה אור ספרה "נאורה ורשבסקי, האריג הצלול".

האריגים שעיצבה ורשבסקי שואבים השראתם ממסורת הבאוהאוס המודרניסטית. בעיצוביה יש שימוש במבני אריגים מגוונים בקשת רחבה של צבעים. מרבית יצירותיה נוצרו בנולי יד בעלי מבנה בסיסי של ארבעה בתי נירים וארבע עד שש דוושות. בין עבודותיה אריגים למעצבים אופנה כפיני לייטרסדורף, גדעון אוברזון, ג'רי מליץ, בית דיור, איב סן לורן, פייר קרדן ועוד.

גלריה
-----

* פיני לייטרסדורף עם דוגמנית (1963) בלבוש אריגים של ורשבסקי שנוצרו על פי אריגים שנמצאו בחפירות הארכיאולוגיות בנחל חבר שליד מצדהפיני לייטרסדורף עם דוגמנית (1963) בלבוש אריגים של ורשבסקי שנוצרו על פי אריגים שנמצאו בחפירות הארכיאולוגיות בנחל חבר שליד מצדה
* אריג "ערבה"שנות ה-70 של המאה ה-20כותנה, אריגה תעשייתיתאריג "ערבה"  
שנות ה-70 של המאה ה-20  
כותנה, אריגה תעשייתית
* אריג לאופנהשנות ה-70 של המאה ה-20צמר, אריגת ידאריג לאופנה  
שנות ה-70 של המאה ה-20  
צמר, אריגת יד
* אריג לעיצוב פניםשנות ה-70 של המאה ה-20צמר ועור, אריגת ידאריג לעיצוב פנים  
שנות ה-70 של המאה ה-20  
צמר ועור, אריגת יד

השכלה
-----

* 1954-1951 מחלקת האריגה, בית הספר בצלאל החדש לאומנות ולאמנות, ירושלים

הוראה
-----

* 1959-1954 אריגה בבית הספר במקצועי לבנות, חיפה
* 1998-1974 מרצה בכירה, שנקר, בית הספר הגבוה לעיצוב והנדסה, רמת גן

פרסים
-----

* 1978 ציון לשבח, תערוכת אדם ומעונו, תל אביב

קישורים חיצוניים
----------------

ויקישיתוף מדיה וקבצים בנושא **נאורה ורשבסקי** בוויקישיתוף
* נאורה ורשבסקי, באתר מרכז המידע לאמנות ישראלית, מוזיאון ישראל
* ארכיון **נאורה ורשבסקי**, בספרייה הלאומית
* מידע על נאורה ורשבסקי בקטלוג "מרחב" של הספרייה הלאומית
* אתר למנויים בלבד יובל סער, המעצבת הסודית של משכית, באתר הארץ, 19 במאי 2014
* איתי יעקב, בארון של אגדת אופנה: "היום יש אנשים שלא יודעים מה זה משכית", באתר Xnet‏, 20 בספטמבר 2018

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 537796
* NLI: 987007524913005171
* VIAF: 308271393
* WorldCat: viaf-308271393

 |
**פסגת הואוס** (באנגלית: **Howse Peak**) היא ההר הגבוה ביותר ברכס הרי ואפוטיק, תת-רכס של הרי הרוקי הקנדיים.

ההר ממוקם כ-5 קילומטרים מזרחית לכביש המהיר אייספילדס, מעל אגם צ'פרן. ההר ממוקם על קו פרשת המים של אמריקה, בין פרובינציית אלברטה, לפרובינציית קולומביה הבריטית בקנדה. הר הוא ההר ה-46 בגובהו באלברטה, וה-59 בגובהו  בקולומביה הבריטית. גובה הפסגה 3,295 מטרים.
פסגת הואוס גבוהה מסביבתה הקרובה ומגיעה לרום של 1,600 מטרים מעל נהר מיסטאיה שנמצא ממזרח לפסגה, ומעבר הואוס שנמצא ממערב לו. קירות ההר תלולים מאוד וקשים לטיפוס.

הפסגה נקראת על שם מעבר הואוס, הנמצא כ-5 קילומטרים ממערב לפסגה. שמו של המעבר ניתן לו על ידי דייוויד תומפסון, והוא נקרא על שם ג'וזף האוס - מגלה ארצות מטעם חברת מפרץ הדסון, אשר חצה את המעבר בשנת 1809.

בשל צלעות ההר התלולות, מטפס ההרים הראשון שהצליח להגיע פסגת ההר, היה נורמן קולי, בשנת 1902.

קישורים חיצוניים
----------------

ויקישיתוף מדיה וקבצים בנושא **פסגת הואוס** בוויקישיתוף
* פסגת הואוס באתר ממשלת קולומביה הבריטית
* פסגת הואוס באתר peakfinder
* פסגת הואוס באתר peakbagger

הערות שוליים
------------

1. 1 2 3  פסגת הואוס - תיאור והיסטוריה
2. ↑  פסגת הואוס באתר peakfinder
פירוש נוסף ערך זה עוסק בכדורסלן אמריקאי יליד 1967. אם התכוונתם לכדורסלן אמריקאי יליד 1980, ראו רודני וייט.

**רנדי וייט** (אנגלית: **Randy White**; נולד ב-4 בנובמבר 1967 בשרבפורט, לואיזיאנה) הוא כדורסלן עבר אמריקאי ששיחק ב-NBA ובאירופה בעמדת הפאוור פורוורד.

קריירה
------

וייט החל את קריירת המכללות לאחר שהצטרף לקבוצת הכדורסל של אוניברסיטת לואיזיאנה. עימה שיחק במשך ארבע עונות, בהן קלע 19.8 נקודות, הוריד 10.2 ריבאונדים ומסר 3 אסיסטים בממוצע למשחק. בשנות המשחק שלו באוניברסיטה, הזכיר במשחקו את כוכב העבר של האוניברסיטה, קארל מלון. אחרי כן, נרשם לדראפט ה-NBA שנערך בשנת 1989 ונבחר במקום ה-8 בסיבוב הראשון על ידי הדאלאס מאבריקס. במדי המאבריקס שיחק במשך חמש עונות בהן העמיד ממוצעים של 7.4 נקודות, כ-5 ריבאונדים בכ-20 דקות משחק. 

בינואר, 1994, וייט שוחרר מן הקבוצה ונדד במספר קבוצות מאירופה. תחילה שיחק בפריסטרי אתונה מליגת העל היוונית עד לסיומה של עונת 1993/94, ולאחר מכן הצטרף למדיה של רג'יו קלאבריה האיטלקית, ושיחק עימה בעונת 1994/95. עונה לאחר מכן, נדד לספרד, כדי לשחק בחובנטוד בדאלונה.

לאחר מספר עונות ששיחק בקבוצות שהופיעו במפעלים השוליים באירופה, קיבל וייט הזדמנות לשחק בקבוצת יורוליג כשהוחתם על ידי מכבי תל אביב הישראלית. וייט היה אחד השחקנים המובילים בקבוצה והמשיך לשחק בה עונה נוספת. וייט שיחק בקבוצה בתקופה שבה המועדון לא הצליח להשיג הישגים משמעותיים באירופה, והגיע לשלב שמינית הגמר בלבד. בסך הכול, במשך שתי עונות זכה בשתי אליפויות ובגביע אחד. במדי מכבי באירופה קלע 518 נקודות.

לאחר מכן, שיחק בצסק"א מוסקבה, אך בסביבות פברואר נפצע ונעדר ממשחקי הקבוצה. וייט, הבריא ושיחק במשך שנה וחצי באריס סלוניקי ובניר איסט היווניות ללא הצלחה רבה ולכן פרש ממשחק פעיל בסוף 1999.

כיום, וייט פעיל בליגה חובבנית ומשמש כמאמן אישי בניו יורק.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA
* פרופיל, באתר ליגת העל הספרדית בכדורסל (בספרדית)
* דף השחקן באתר ה-NBA‏
* דף השחקן באתר היורוליג
* דף השחקן באתר הסריה א'
* דף השחקן באתר ליגת ה-ACB

הערות שוליים
------------

1. ↑  אתר האוהדים הרשמי של מכבי תל אביב
**הקואליציה להפסקת השימוש הצבאי בילדים חיילים** הוא ארגון בינלאומי ללא כוונת רווח שנוסד ביוני 1998 כדי "לתמוך באימוץ ובדבקות תקנים בינלאומיים, לאומיים ואזוריים (לרבות הפרוטוקול האופציונלי לאמנת זכויות הילד בנוגע למעורבותם של ילדים בעימות מזוין) האוסרים גיוס ושימוש צבאי במי שטרם מלאו לו 18 בפעולות איבה; ובהכרה ואכיפה של תקנים אלו על ידי כל הכוחות והארגונים הצבאיים, בין אם ממשלתי ובין אם אינו ממשלתי" (ציטוט מתוך האתר הרשמי).

הקואליציה נוסדה על ידי שישה ארגונים בינלאומיים:

* אמנסטי אינטרנשיונל
* משמר זכויות האדם
* הברית הבינלאומית להצלת ילדים
* שירות פליטים ישועי
* משרד קוויקר של האומות המאוחדות
* האיחוד הבינלאומי לבני אדם בעולם

מאוחר יותר הצטרפו מספר ארגונים נוספים:

* האגודה הבינלאומית לזכויות הילד
* חזון עולמי
* ארגוני אזוריים לא ממשלתיים ממרכז אמריקה, אפריקה, אסיה ומדינות האוקיינוס השקט.

הארגון מפרסם מדי שנה דוחות שנתיים המתעדים את השימוש הצבאי בילדים חיילים, תוך פנייה לארגונים רבים בבקשה לחדול ממנהג זה.

ראו גם
------

* יום היד האדומה

קישורים חיצוניים
----------------

* אתר האינטרנט הרשמי של הקואליציה להפסקת השימוש הצבאי בילדים חיילים

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 0415 3838
* LCCN: no00072485
* SUDOC: 116384921
* VIAF: 155799788
* WorldCat: lccn-no00072485

 |
**אגם ונדה** (באנגלית: **Lake Vanda**) הוא אגם בעמק רייט, אשר בארץ ויקטוריה, ביבשת אנטארקטיקה. 

האגם הוא כנראה גוף המים הגדול הטבעי בעל רמת המליחות השנייה הגבוהה ביותר על פני כדור הארץ העומדת על יותר מ-35%. האגם מכוסה בשכבת קרח של יותר משלושה מטר. מי האגם משוכבים ומליחות המים והטמפרטורה שלהם עולה עם עומק המים. האגם ניזון ממי הפשרת הקרחונים הזורמים בנהר אוניקס. עם הגברת הפשרת הקרחונים יש גידול בזרימת המים לאגם.

מליחות האגם גבוהה יותר ממליחות אגם עסל (34.8%) שבג'יבוטי וים המלח (34.2%). אולם, מליחותו נופלת מגוף המים הקטן הנמצא באגם דון חואן (44%) הנמצא אף הוא בעמק רייט.

היסטוריה
--------

### שם ההר

שמו של ההר ניתן לו על ידי משלחת החקר של אוניברסיטת ויקטוריה מוולינגטון שבניו זילנד (שחקרה את האזור בין השנים 1958–1959). 

האגם נקרא על שמה של כלבה שמפקד משלחת החקר של אוניברסיטת ויקטוריה השתמש בה למשוך מזחלת במהלך המשלחת הבריטית לחקר צפון גרינלנד.

קישורים חיצוניים
----------------

ויקישיתוף מדיה וקבצים בנושא **אגם ונדה** בוויקישיתוף
* אגם ונדה באתר הסקר הגאולוגי של ארצות הברית
* אגם ונדה באתר הגאזט האנטארקטי המשווה SCAR של ממשלת אוסטרליה

הערות שוליים
------------

1. 1 2 3  מידע גאוגרפי והיסטורי
**וִילְהֶלְם קְרַג** (בנורווגית: **Vilhelm Andreas Wexels Krag**‏; 24 בדצמבר 1871 – 10 ביולי 1933) היה משורר, סופר ומחזאי נורווגי, בנו של פיטר רסמוס קרג (אנ') ואחיו של תומאס קרג (אנ'). יחד עם גבריאל סקוט (אנ'), הוא נחשב לסופר הבכיר של דרום נורווגיה, והוא זה שטבע שם זה (Sørlandet) לאזור.

חייו
----

קרג כבר הודפס את שירו הראשון בכתב העת Fædrelandsvennen (אנ') ("ידיד המולדת") כשהיה בן 16. הוא קרא וקיבל השראה רבה מביירנסטרנה ביירנסון ומהנריק איבסן.

בשנת 1890 הוא למד באוניברסיטה. מ-1908 עד 1911 היה מנהל בתיאטרון הלאומי (אנ'). משנת 1911 עבד כיועץ ספרותי בהוצאת הספרים אשקהאוג (אנ').

עם הופעת ספר הביכורים Digte ("שירים", 1891) שהחרוזים המלודיים והעגמומיים שבו על בדידות וארוטיקה הושפעו מהולגר דרכמן וינס פיטר יאקובסן, שירי עם וסמליות צרפתית, קרג הביא קול חדש בשירה הנורווגית, שנשמע גם בקובץ השירים הבא שלו: Sange fra Syden ("שיר מהדרום", 1893). עם הזמן, שיריו קיבלו אופי פשוט ומציאותי יותר באמצעות חיבור לנוף ולאוכלוסיית דרום נורווגיה, דייגים ומלחים, דבר שניתן לראות באוספי השירה Nyere digte ("שירים חדשים יותר",1897), Vestlandsviser ("זמר כפרי מערבי", 1898), Sange fra min ø ("שיר מהאי שלי", 1918) ו-Viser og vers ("הצגות וחרוזים", 1919).

ככותב פרוזה, הגיע קרג לאיכויות בולטות בתיאורים ההומוריסטים שלו של דרום נורווגיה, Major von Knarren og hans venner (מאיור פון קנארן וידידיו, 1906), Hos Maarten og Silius ("עם מרטן וסיליוס", 1912) ו-Stenansiktet ("פני האבן", 1918) וכן בספרים האוטוביוגרפיים Min barndoms have ("גן ילדותי", 1926) ו-Den gang vi var tyve aar ("כשהיינו בני עשרים", 1927).

מבין מחזותיו הרבים, בולטים Baldevins bryllup ("חתונתו של בלדווין, 1900) עם מוטיבים מחיי העם של דרום נורווגיה ו-Livet en leg הלירי ("החיים מחזה", 1901).

מבחר מכתביו יצא לאור בשם Skrifter (מבחר) יצא לאור בשנת 1930 ב-4 כרכים.

בסך הכל, הוא כתב 43 ספרים (שירים, פרוזה ומחזות), והוא כנראה גם המשורר הנורווגי המובהק ביותר.

קישורים חיצוניים
----------------

ויקישיתוף מדיה וקבצים בנושא **וילהלם קרג** בוויקישיתוף
* Vilhelm Krag (בנורווגית) באנציקלופדיה הנורווגית הגדולה
* Vilhelm Krag (בנורווגית) באנציקלופדיה הביוגרפית הנורווגית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284371705171
* BIBSYS: 90053015
* BnF: cb14792230r (data)
* CiNii: DA1114971X
* GND: 123419611
* ISNI: 0000 0000 8094 6197
* LCCN: n82234812
* MusicBrainz: 8eb55726-f328-46d7-83d5-aa13f5fc3116
* NTA: 072737573
* SELIBR: 352246
* SNAC: w6ft92mf
* SUDOC: 167234110
* VIAF: 15036355
* WorldCat: lccn-n82234812

 |
**דניאל צוקרמן** (נולד ב-9 ביולי 1995) הוא טניסאי ישראלי, שחקן נבחרת גביע דייוויס של ישראל, אלוף ישראל בטניס לשנים 2018 ו-2019. נכון לספטמבר 2023 מדורג במקום ה-2 בעולם.

ביוגרפיה
--------

צוקרמן נולד בתל אביב. הוא למד בתיכון עירוני ד' בתל אביב, ובתום לימודיו התגייס לצה"ל.
לאחר שחרורו מצה"ל, בשנת 2017 החל ללמוד באוניברסיטת דרום קליפורניה בארצות הברית, ולשחק טניס במסגרת זו. אביו הוא איש העסקים הישראלי-צרפתי, אדוארד צוקרמן (אנ'). סבו רוז'ה קוקרמן הוא בנקאי, איש עסקים ונדבן יהודי-צרפתי, שכיהן כנשיא "קריף", ארגון הגג של יהדות צרפת וסגן נשיא הקונגרס היהודי העולמי.

קריירה
------

צוקרמן החל לשחק טניס בגיל צעיר. הוא השתתף בשנת 2013 בטורניר הזוגות לנערים בטניס במסגרת המכביה התשע-עשרה, יחד עם רם קאפח. הם העפילו לגמר הטורניר, ובו הפסידו ליונתן קאופמן ואלון שץ בשתי מערכות. באותה שנה זכה לראשונה בתחרות ארצית בפסח לגילאי 18.

בדצמבר 2016 העפיל צוקרמן לראשונה בקריירה שלו לגמר אליפות ישראל בטניס, לאחר שניצח בחצי גמר את אלוף ישראל לשעבר אמיר וינטרוב. בגמר הוא הפסיד לדודי סלע בשתי מערכות.

בדצמבר 2017 זכה יחד עם שותפו עידן לשם באליפות ישראל לזוגות לאחר שניצח במשחק הגמר את ישה זמל ובן פתאל.

בדצמבר 2018 הוא עלה בפעם השנייה לגמר אליפות ישראל בטניס, ולראשונה הוכתר כאלוף ישראל, לאחר שניצח בגמר את אלון אליה 1:6, 2:6. באותו חודש סייע לקבוצת עירוני לוד לזכות בפעם השנייה באליפות ישראל לקבוצות, כאשר בגמר נגד רמלה ניצח במשחק היחידים את איגור סמילנסקי וניצח במשחק הזוגות המכריע (עם שותפו פיטר קובלט) את נועם בר וישי עוליאל.

בדצמבר 2019 זכה בפעם השנייה ברציפות באליפות ישראל בטניס, לאחר שגבר בגמר על אור רם-הראל בשתי מערכות.

### גביע דייוויס

בפברואר 2017 ערך את הופעת הבכורה שלו בנבחרת גביע דייוויס של ישראל (יחד עם ישי עוליאל) בהפסד החוץ של הנבחרת לנבחרת פורטוגל במשחקי גביע דייוויס 2017. הוא שיחק נגד פדריקו סילבה והפסיד לו בשתי מערכות.
בפברואר 2023 היה שותף לניצחון 2:3 על נבחרת לטביה, שבעקבותיו נשארה הנבחרת בבית העליון. בספטמבר 2023 ניצח שני משחקי היחידים והפסיד במשחק הזוגות ביחד עם עידן לשם, בניצחון של נבחרת ישראל על נבחרת יפן.

קישורים חיצוניים
----------------

* דניאל צוקרמן, ברשת החברתית אינסטגרם
* דניאל צוקרמן, באתר ה-ATP
* דניאל צוקרמן, באתר ה-ITF
* דניאל צוקרמן, באתר גביע דייוויס
* אורן אהרוני, טניס: דניאל צוקרמן זכה באליפות ישראל, באתר ynet, 21 בדצמבר 2018

הערות שוליים
------------

1. ↑  נוער - דניאל צוקרמן ו-ולריה ניקולייב זכו בארצית פסח באתר איגוד הטניס הישראלי
2. ↑  אורן אהרוני, דודי סלע זכה באליפות ישראל בטניס, באתר ynet, 23 בדצמבר 2016
3. ↑  אליפות ישראל בטניס 2017 באתר דבר ראשון
4. ↑  שנה שנייה ברציפות: לוד אלופת המדינה בטניס לשנת 2018 באתר מקומון בלוד
5. ↑  אורן אהרוני, שלי ברזניאק ודניאל צוקרמן אלופי ישראל בטניס, באתר ynet, 29 בדצמבר 2019
6. ↑  מערכת אתר ערוץ הספורט, עוליאל ניצח, ישראל עלתה לפלייאוף הדייויס, באתר ערוץ הספורט, ‏17 בספטמבר 2023
**Agadoo** (בצרפתית: **Agadou**; בבעברית: **אגאדו**) הוא להיט יורופופ רב ביצועים.

היסטוריה
--------

השיר הוקלט לראשונה בצרפתית ב-1971 בשם "Agadou" בביצועם של מישל דלאנקרה ומיה סמיל, בהשראת מוזיקה מרוקאית. ב-1974 אימצה אותו רשת קלאב מד, והחלה להשמיע אותו באתרי הנופש שבבעלותה. במהלך עשר השנים הבאות נוצרו מספר גרסאות כיסוי נוספות. אחת הבולטות והמצליחות בהן הייתה גרסתו הצרפתית של הזמר הקנדי, פטריק זבה (Patrick Zabé) (צר'), משנת 1975. הגרסה שהושמעה רבות בישראל הוקלטה ב-1976 על ידי הרכב עלום בשם Tahiti, בביצוע שהופיע על תקליט שדרים באוסטרליה, ובארץ - על תקליט Le Club, ובהמשך על דיסק בשם "The club - להיטי כפרי הנופש בים התיכון".

הלהקה הבריטית בלאק לייס (Black Lace) הקליטה את השיר ב-1984. זאת אחרי, שבשנת 1981 הופיעה להקת בלאק לייס בפאב בעיר דרבי. צוות הפאב נהג להשמיע את השיר ולרקוד לצליליו. חברי הלהקה התלהבו מהשיר, והקליטו גרסה באנגלית. השיר בהקלטתו זו הגיע בשיאו למקום השני במצעד הסינגלים הבריטי, ובסך הכל דורג במשך 30 שבועות בין 75 הסינגלים המובילים במצעד הסינגלים הבריטי. השיר דורג במקום השמיני ברשימת הסינגלים הנמכרים ביותר בבריטניה ב-1984 כולה.

בניגוד לפופולריות לה זכה השיר עם צאתו, בשנים שלאחר מכן התייחסו אליו מבקרי המוזיקה בזלזול, והוא היה מושאן של פרודיות רבות. בשנת 2003 בחר בו מגזין המוזיקה הבריטי Q לשיר הגרוע ביותר שהוקלט אי פעם. בין נימוקי חבר השופטים הם ציינו כי הוא "נשמע כמו מסיבת דיסקו בבית הספר שהיית חייב להגיע אליה, כמו קרובי משפחה בגיל העמידה רוקדים ברכבת בחתונה, כמו תקליטן מוולברהמפטון, כמו כל קלישאה מוזיקלית ששמעת אי פעם".

ייתכן, שההבדל ביחס שקיבלו הגרסאות בשפה הצרפתית והאנגלית נובע גם מהשוני בתמליל, שבשתי השפות. בגרסה האנגלית, המלל הוא בנאלי ביותר (תרגום חופשי "אגדו דו דו, קח אננס ונער את העץ" וכמו כן, הקטע עם היוקלילי חף ממשחק מילים) ואילו בצרפתית המילים קשות להגיה ומתוחכמות יותר (תרגום חופשי "אגדו דו דו, ת'ביר ת'אננס ותקדיר ת'קפה" וכמו כן, בקטע עם היוקלילי "היא ניגנה יוקללי ואני דיברתי באקוליליה" דהיינו, דיברתי כהד לדבריה).

בישראל, הפך השיר לאחד השירים המזוהים עם אתרי הנופש בכלל, ורשת קלאב מד בפרט. העיתונאית מרב יודילוביץ', שעבדה בצוות התרבות של קלאב מד באילת, מנתה את השיר כאחד הסמלים המובהקים שלו, וכתבה עליו כך:

> 
> ספינת הדגל של רחבת הריקודים (la piste du danse), השיר הזה הצליח להרקיד מיליוני אנשים בכל ערב ולהוציא את ה-G.O’S (צוות המועדון) מדעתו. מצטרף לקלאסיקות קלאב-מד נוספות, כמו "Hands Up" ו"C’est Bon Pour Le Moral"
> 
> 
> 
> — מרב יודילוביץ', אם תרצו, אין זו אגאדו, באתר ynet, 21 באוקטובר 2001
>

מצעדים ודירוגים
---------------

| 
‏‏‏  **מצעדים ודירוגים** |
| --- |
| מדינה | מצעד | מיקום שיא | תואר |
|  בריטניה | מצעד הסינגלים הבריטי | 2 |  |

קישורים חיצוניים
----------------

* מידע על היצירה "Agadoo" באתר מיוזיק בריינז
* מילות השיר בצרפתית
* מילות השיר באנגלית באתר lyricsondemand
* Agadoo tops list of worst songs, באתר BBC,‏ 23 בנובמבר 2003.
* פרטים על תקליט השדרים האוסטרלי עם הגרסה שהייתה נפוצה בארץ
* דיסק האוסף הישראלי המכיל את השיר בביצוע המוכר בארץ

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 672ead61-a7ca-3f34-9ee4-61c116ca3a9f

 |
**אנה רייבה ברסקי** (נולדה ב-20 באפריל 1980) היא עיתונאית ישראלית, המשמשת ככתבת מדינית-פוליטית בעיתון מעריב.

ביוגרפיה
--------

ברסקי נולדה וגדלה במוסקבה, כבת יחידה להוריה. אביה היה כלכלן, אמה עבדה כמתורגמנית מגרמנית לרוסית. בגיל 14 היא שינתה את שם המשפחה שלה מגכמן לרייבה, כשמה של אמה, על רקע אנטישמיות שחוותה בילדותה. ברסקי היא בעלת תואר שני בתקשורת, התמחות בתחום הטלוויזיה והתקשורת הבינלאומית, מאוניברסיטת מוסקבה.

### קריירה

בגיל 14 פרסמה את הכתבות הראשונות שלה - סדרת ראיונות עם כוכבי הרוק הרוסי, במגזין לנוער "Puls". כשבגרה למדה תקשורת ועיתונאות בינלאומית באוניברסיטה במוסקבה, ב-1998 החלה את הקריירה הטלווזיונית שלה במחלקת החדשות של ערוץ TV Center ושימשה ככתבת פרלמנטרית. ב-1999 עברה לערוץ המרכזי ברוסיה, ערוץ 1. בו שימשה כתבת פרלמנטרית ופוליטית. בשנת 2001 מונתה לכתבת המדינית של הערוץ, וב-2003 נשלחה מטעמו חצי שנה לסקר את מלחמת המפרץ השנייה בכווית ובעיראק. באותה שנה לקחה חלק בפרויקט הדוקו דרמה על צ'ה גווארה, סרט בן שני פרקים בו השתתפה כמנחה. הסרט עלה לגמר של פרס הטלוויזיה הרוסית Tefi. היא ליוותה את הנשיא ולדימיר פוטין בביקורו במחנות ההשמדה בפולין, מה שהתחיל אצלה את תהליך החזרה בתשובה. את בנימין שעלה לישראל בשנת 1990, הכירה בעת ביקורה בארץ. ב-2005 חזרה בתשובה ועלתה לישראל ובחורף 2006 התחתנו.

ב־2008 החלה לעבוד בערוץ 9, ושולבה במחלקת האקטואליה. היא משמשת ככתבת הפרלמנטרית והפרשנית הפוליטית של הערוץ. הגישה תוכנית אקטואליה בערוץ תחילה יחד עם יבגני סובה ועם בחירתו לכנסת מגישה לבדה. שלוש פעמים בשבוע היא מנחה את התוכנית "טמה דנה" ("הנושא היומי") ברדיו כאן רק"ע.

ב-2019 הצטרפה לעיתון "מעריב" ככתבת לעניינים מדיניים-פוליטיים. היא בעלת טור שבועי קבוע העוסק בפרשנות פוליטית. היא סיקרה את פרשת נעמה יששכר, וחשפה את עסקת החליפין שרוסיה הציעה לישראל, שחרור ההאקר הרוסי אלכסיי בורקוב תמורת יששכר, והעברת חצר אלכסנדר בירושלים לבעלות הרוסית כחלק מהעסקה.

### חיים אישיים

בעלה הוא ד"ר בנימין ברסקי, מרצה בכיר למתמטיקה וסטטיסטיקה במכללת עזריאלי להנדסה בירושלים. לזוג ארבעה ילדים והם מתגוררים בירושלים ומנהלים אורח חיים חרדי.

קישורים חיצוניים
----------------

* אנה ברסקי, ברשת החברתית פייסבוק
* אנה ברסקי, ברשת החברתית אקס (טוויטר)
* חנני בלייך, ‏תשע נשמות: העיתונאית שהפוליטיקאים רודפים אחריה, בעיתון מקור ראשון, 6 באוגוסט 2019
* הדס צורי, בין הכנסת לבית הכנסת, באתר ערוץ 7, 17 בינואר 2020

הערות שוליים
------------

1. ↑  אנה ברסקי, באתר מעריב
2. ↑  הדס צורי, בין הכנסת לבית הכנסת, באתר ערוץ 7, 17 בינואר 2020
**כחול חזה** (שם מדעי: *Luscinia svecica*) הוא מין של ציפור שיר קטנה מסוג זמיר. אורך גופו נע בין 13–14.5 ס"מ, אורך כנפו 6.9–7.7 ס"מ, מוטת כנפיו 21–24 ס"מ ומשקלו 15–17 גרם. בתחומי שהיית החורף זוהי ציפור בודדה ושקטה. היא נמצאת רוב הזמן על הקרקע ורצה במהירות על פניה, ואינה מנתרת כרוב ציפורי השיר. בעת הריצה זנבה מורם. מדי פעם היא עוצרת שומטת את כנפיה וזוקרת את זנבה. כשהזנב מורם ניכר צבעו החלודי. בעת חשש לסכנה ממהר כחול-החזה ורץ אל הסבך הקרוב. כחול-החזה ניזון בחרקים, ברכיכות, בתולעים ולעיתים בזרעים ופירות.

מראה
----

כחול-החזה ניכר בסינר הכחול שבסנטרו ובחזהו. סינר זה גדול וצבעו עז יותר בקרב הזכרים, בעיקר בלבוש הדגירה שהוא מקבל בעקבות חילוף נוצות חלקי במשך החודשים פברואר-אפריל. סינר זה מסתיים בזר שחור, שבסביבו פס לבן ופס ערמוני. לעיתים בולט במרכז בסינר כתם אדום או לבן. צבע הכתם וגודלו הוא אחד מהסימנים להבחנה בין 7 תת-המינים של כחול-החזה. לנקבה לרוב סינר אפרפר כחלחל עטור בטבעת שחורה, המתרחבת בחזה לכתם שחום. כחול-החזה ניכר גם בזנבו החום-חלודי בבסיסו והשחום בקצהו. גבו חום אפור וגוון בטנו חולי-אפרפר. מפתח פיו בצבע צהוב וגבתו בהירה. הצעיר הוא חום כהה בעל פסי אורך שחורים על הגוף ויכול להזכיר במראהו אדום חזה צעיר או זמיר צעיר, אך אפשר להבדילו מהם בקלות בכך שבזמן התעופה הגוון החלודי בזנבו בולט.

תפוצה
-----

תפוצת כחול הזנב כלל-פליארקטית, למעט החבלים הים תיכוני והסהרו-ערבי. מקומות חיותו הם יער גדות לאורך נהרות, והחורשות באזור ביצתי - מקומות חיות לחים יותר מאלה של הזמיר המנומר. בסתיו הוא נודד דרומה וחורף בצפון אפריקה ובמזרחה, במזרח התיכון, בדרום איראן, באפגניסטן, בהודו, ובדרום מזרח אסיה. כחול-החזה הוא חולף וחורף מצוי בישראל. הוא בולט ביותר בנדידת הסתיו, מהמחצית השנייה של ספטמבר עד לסוף נובמבר, ופחות בולט בנדידת האביב המתרחשת מסוף חודש מרץ ועד למחצית השנייה של אפריל. הזכרים נודדים כ-10 ימים לפני הנקבות. האוכלוסייה החורפת של כחול-החזה מגיעה במחצית הראשונה של אוקטובר ונוטשת במשך חודש מרץ. כחולי-החזה חורפים באזורי צומח צפוף הגדל ליד מים: ביצות, נחלים, גדות בריכות לגידול דגים ומקווי-מים אחרים, וגם בשדות וליד תעלות מים ניקוז קטנות.

גלריה
-----

* 
* 
* 
* 
* 
* 
* כחול החזה בתעופהכחול החזה בתעופה
* 
* איור בוטניאיור בוטני
* 
* 
* 
* 
* 
* 
* 
* 
* 
* 
* Luscinia svecica cyanecula*Luscinia svecica cyanecula*

קישורים חיצוניים
----------------

ויקישיתוף מדיה וקבצים בנושא **כחול-החזה** בוויקישיתוף
* כחול-החזה, באתר ITIS (באנגלית)
* כחול-החזה, באתר NCBI (באנגלית)
* כחול-החזה, באתר Animal Diversity Web (באנגלית)
* כחול-החזה, בבסיס הנתונים ARKive (באנגלית)
* כחול-החזה, באתר GBIF (באנגלית)

הערות שוליים
------------

1. ↑  תמונה של תת-מין של *Luscinia svecica svecica*

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007282546205171
* BnF: cb133289258 (data)
* GND: 4145866-7
* LCCN: sh85015116
* NKC: ph1044541

 |
**מגי סטפנס** (באנגלית: **Maggie Steffens**; נולדה ב-4 ביוני 1993), היא שחקנית כדורמים אמריקנית, בעלת מדליות זהב בכדורמים באולימפיאדת לונדון (2012) ואולימפיאדת ריו דה ז'ניירו (2016).

קומתה של סטפנס 1.75 מטר, היא זורקת ביד ימין ויש לה יכולת כיבוש שערים מוצלחת הן מקו חמישה מטרים והן מקו שני מטרים. בנוסף, היא משחקת כדורעף חופים לא תחרותי.

ביוגרפיה
--------

סטפנס נולדה בסאן רמון שבקליפורניה ומתגוררת בדאנביל שבקליפורניה. התוודעה לכדורמים דרך משפחתה, כמה מדודיה ובני דודיה הם שחקני כדורמים. אחותה ג'סיקה סטפנס גם היא שחקנית כדורמים בנבחרת הכדורמים נשים של ארצות הברית.

סטפנס התחילה את הקריירה בנבחרת התיכון של מונטה ויסטה באלאמו קליפורניה וזכתה עימה באליפות הליגה בשנים 2007–2009.

סטפנס שיחקה עם נבחרת הכדורמים נשים של ארצות הברית ב-2010 וזכתה עמה בטורניר גביע העולם בכדורמים, שנערך בקרייסטצ'רץ', ניו זילנד לאחר שכבשה את שער הניצחון בגמר מול נבחרת של אוסטרליה, 31 שנים לאחר הזכייה הקודמת של נבחרת ארצות הברית בטורניר הראשון שנערך בשנת 1979. כמו כן, זכתה באליפות העולם לליגות כדורמים. ב-2011 זכתה שוב באליפות העולם לליגות כדורמים. 

באליפות העולם בכדורמים שנערכה בשאנגחאי, סין ביולי 2011 סיימה סטפנס עם חברותיה לנבחרת ארצות הברית במקום שישי. במשחקים הפאן-אמריקאיים שנערכו בגוודלחרה, מקסיקו באוקטובר אותה שנה, היא כבשה את שער הניצחון בזריקות הכרעה בגמר מול קנדה. ב-2012 זכתה באליפות העולם לליגות כדורמים בפעם השלישית ברציפות כשהיא כובשת 11 שערים, המספר הרב ביותר בנבחרת.

המשחקים האולימפיים
------------------

באולימפיאדת לונדון (2012) הייתה סטפנס השחקנית הבולטת בתחרות וכבר במשחק הראשון כבשה 7 שערים לזכות ארצות הברית והשוותה את השיא האולימפי לשערים במשחק בודד. בכל התחרות כבשה 21 שערים, שיא אולימפי לתחרות, וזכתה במדליית זהב עם נבחרת ארצות הברית.

סטפנס התחייבה ללמוד באוניברסיטת סטנפורד, אך דחתה את מועד כניסתה כדי להתאמן עם נבחרת ארצות הברית לקראת אולימפיאדת לונדון (2012). 

באולימפיאדת ריו דה ז'ניירו (2016) הייתה סטפנס קפטן נבחרת ארצות הברית בכדורמים וכבשה את מירב השערים. היא זכתה שוב במדליית זהב עם נבחרת ארצות הברית.

קישורים חיצוניים
----------------

* 

* אתר האינטרנט הרשמי של מגי סטפנס (באנגלית)
* מגי סטפנס, ברשת החברתית אקס (טוויטר)

* מגי סטפנס, ברשת החברתית אינסטגרם

* מגי סטפנס, ברשת החברתית LinkedIn

* מגי סטפנס, באתר הוועד האולימפי הבין-לאומי

* מגי סטפנס, באתר olympedia.org
* מגי סטפנס באתר TeamUSA